
Comisia pentru buget,

finanţe şi bănci

Bucureşti,   05.02.2003 

Nr. 605

AVIZ

asupra propunerii legislative pentru modificarea art. 180 din Legea nr. 19/2000 privind sistemul public de pensii şi alte drepturi de asigurări sociale

Cu adresa nr. 453 din 12 decembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea art. 180 din Legea nr. 19/2000 privind sistemul public de pensii şi alte drepturi de asigurări sociale.

In urma examinării, în şedinţa din data de 05.02.2003, Comisia, cu unanimitate de voturi, a hotărât respingerea deoarece iniţiatorul propunerii legislative nu prezintă implicaţiile măsurilor preconizate asupra bugetului asigurărilor sociale de stat şi nici sursele financiare din care urmează a se acoperi cheltuielile din actualul buget, destinate suportării contravalorii cuantumului pensiilor recorelate potrivit noilor reglementări propuse, încălcându-se astfel dispoziţiile art. 137 alin. (5) din Constituţia României, care prevede că nici o cheltuială bugetară nu poate fi aprobată fără stabilirea sursei de finanţare. În acest sens, art. 15 alin. (1) din Legea nr. 500/2002 privind finanţele publice, prevede că iniţiatorii au obligaţia să prevadă şi mijloacele necesare pentru acoperirea minimului de venituri sau creşterea cheltuielilor, în condiţiile elaborării unor acte normative a căror aplicare atrage micşorarea veniturilor sau majorarea cheltuielilor aprobate prin buget.

